《寄斗笠翁》
明代·孙一元

往年斗笠翁，相对空山里。坐抚古梅根，眼中苍鳞起。

景象入无言，玄冥乃至理。别来经几年，梦想隔丹巂。

昨得白云词，披览忽惊喜。重感至人心，涕下悲未已。

若木与玉禾，一望几千里。挥手谢尘凡，长往从此始。

高歌碧云回，一剑驾海水。

作者简介：（1484—1520）明人，自称关中（今陕西）人，字太初，自号太白山人。风仪秀朗，踪迹奇诘，乌巾白帢，铁笛鹤瓢，遍游名胜，足迹半天下。善为诗，正德间僦居长兴吴珫家，与刘麟、陆昆、龙霓、吴珫结社倡和，称苕溪五隐。有《太白山人稿》。